**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINĖS RINKLIAVOS KALĖDINĖS MUGĖS PREKYBININKUS IR PASLAUGŲ TEIKĖJUS“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos sprendimo projektu siūlome atleisti kalėdinės mugės, vyksiančios Teatro aikštėje kalėdiniu laikotarpiu, prekybininkus ir paslaugų teikėjus nuo vietinės rinkliavos už leidimų prekiauti ar teikti paslaugas išdavimą.

**2. Projekto rengimo priežastys ir kuo remiantis parengtas sprendimo projektas.**

Gautas VšĮ „Klaipėdos šventės“, kuri, vadovaudamasi Klaipėdos miesto savivaldybės administracijos 2012 m. kovo 27 d. sutartimi Nr. J9-274, organizuoja Kalėdų ir Naujųjų metų sutiktuvių renginius, prašymas atleisti prekybininkus kalėdinės mugės metu nuo vietinės rinkliavos.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Lietuvos Respublikos rinkliavų įstatymo 12 straipsnio 3 punkto nuostatomis, suteikiančiomis teisę savivaldybės tarybai suteikti lengvatas vietinės rinkliavos mokėtojams.

**3. Kokių rezultatų laukiama.**

Mugės metu siekiama sukurti šventinę, kalėdinę dvasią senamiestyje ir labiau pritraukti miestiečius ir svečius dalyvauti šventiniuose renginiuose. Prekybai bus naudojami surenkami mediniai nameliai (8 vnt.), kurie bus papuošti lauko girliandomis ir aprūpinti elektra. Vietinės rinkliavos lengvata sudarytų galimybę pakviesti daugiau prekybininkų ir paslaugos teikėjų dalyvauti šventinėje mugėje.

**4. Sprendimo projekto rengimo metu gauti specialistų vertinimai.**

Sprendimo projektui pritarė Ugdymo ir kultūros departamento bei Licencijų, leidimų ir vartotojų teisių apsaugos skyriaus specialistais. Neigiamų vertinimų negauta

**5. Išlaidų sąmatos, skaičiavimai, reikalingi pagrindimai ir paaiškinimai.**

Planuojama, kad nuo vietinės rinkliavos bus atleisti apie 24 mugės dalyviai. Pagal Prekybos ir paslaugų teikimo Klaipėdos miesto viešosiose vietose vietinės rinkliavos nuostatus masinių renginių, švenčių metu vietinės rinkliavos dydis 25 Lt dienai, tai preliminariai apskaičiuota bendra vietinės rinkliavos įmokų suma sudarytų apie 18600 Lt (24 dalyviai x 25 Lt x 31 d.).

**6. Lėšų poreikis sprendimo įgyvendinimui.**

Atleidus prekybininkus nuo vietinės rinkliavos, į miesto biudžetą gali būti nesurinkta apie 18600 Lt vietinės rinkliavos.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – sudaryti galimybę pakviesti šventinėje mugėje dalyvauti geriausius prekybininkus ir paslaugų teikėjus. Neigiamos pasekmės – nesumokėtos vietinės rinkliavos įmokos į savivaldybės biudžetą.

Mokesčių skyriaus vedėja Jolanta Uptienė